ET Euroopa Liidu Teataja C 37/26

11. detsembril 2009 esitatud hagi — Euroopa Komisjon versus Portugali Vabariik

(Kohtuasi C-518/09)

2010/C 37/33

Kohtumenetluse keel: portugali

Pooled

Hageja: Euroopa Komisjon (esindajad: I. V. Rogalski ja P. Guerra e Andrade)

Kostja: Portugali Vabariik

Hageja nõuded

— Tuvastada, et Portugali Vabariik on rikkunud ELTL artiklist 56 tulenevaid kohustusi, kuna: — ta ei ole oma õiguses eristanud asukohta ja teenuste ajutist osutamist seoses kinnisvaratehingutega, mida teostavad kinnisvara vahendusäriühingud ja kinnisvaramaaklerid; — ta kohustab teiste liikmesriikide kinnisvara vahendusäriühinguid ja kinnisvaramaaklereid end registreerima Instituto da Construção e do Imobiliários (edaspidi „InCI, I.P.”) selleks, et nad saaksid osutada ajutiselt teenuseid; — ta kohustab teiste liikmesriikide kinnisvara vahendusäriühinguid ja kinnisvaramaaklereid sõlmima vastutuskindlustuse vastavalt Portugali õiguses kehtestatud tingimustele; — ta kohustab teiste liikmesriikide kinnisvara vahendusäriühinguid omama positiivset omakapitali vastavalt Portugali õiguses kehtestatud tingimustele, ja — ta allutab teiste liikmesriikide kinnisvara vahendusäriühingud ja kinnisvaramaaklerid InCI, I.P. distsiplinaarkontrollile.

— Tuvastada, et Portugali Vabariik on samuti rikkunud ELTL artiklitest 49 ja 56 tulenevaid kohustusi, sätestades, et kinnisvara vahendusäriühingud peavad tegelema üksnes kinnisvara vahendustegevusega ja kinnisvaramaaklerid peavad tegutsema üksnes kinnisvaramaakleritena, välja arvatud kolmandatele isikutele kinnisvara haldamisteenuste osutamise puhul.

— Mõista kohtukulud välja Portugali Vabariigilt.

Väited ja peamised argumendid

Portugali süsteem, mis reguleerib kinnisvara vahendamist ja maaklerite tegevust, kehtestab mitu teenuste osutamise vabaduse piirangut.

Alati, kui on tegemist Portugalis asuva kinnisvaraga, kohaldatakse teistes liikmesriikides tegevuskohta või asukohta omavate kinnisvara vahendusäriühingute ja kinnisvaramaaklerite tegevuse suhtes Portugali õigust.

Portugali õigus kehtestab kinnisvara vahendusäriühingute tegevusele seitse tingimust ja kinnisvaramaaklerite tegevusele neli tingimust.

Tegevuslitsentsi puudutavad nõuded on piiravad.

Samuti on piirav nõue, mis puudutab kutsealast kvalifikatsiooni.

Portugali õigusnormid, mis käsitlevad kinnisvara vahendamist ja maaklerite tegevust, on muutnud traditsioonilist vahendustegevust. Vahenduse asemel on nüüd agentuuriga.

Kohustus sõlmida vastutuskindlustus Portugali õiguses sätestatud tingimustel, on põhjendamatult piirav.

Nõue omada positiivset omakapitali, mis on kindlaks määratud vastavalt Portugali riiklikule raamatupidamissüsteemile, kujutab endast teenuste osutamise vabaduse diskrimineerivat piirangut.

Kinnisvara vahendusäriühingute ja kinnisvaramaaklerite allutamine teenuste osutamisega seoses Portugali ametivõimude distsiplinaarkontrollile, jättes arvestamata järelevalve, mida teenuseosutaja suhtes teostatakse tema asukoha liikmesriigis, kujutab endast piirangut ELTL artikli 56 tähenduses.

Portugali õigusnormid, mis kohustavad kinnisvaramaaklereid tegutsema ainult kinnisvaramaakleritena ja kinnisvara vahendusäriühinguid tegelema üksnes vahendustegevusega, kujutavad endast asutamisvabaduse ja teenuste ajutise osutamise vabaduse piirangut.

Sellise tegevusega tegelemise nõuded ei tee vahet ega võimalda vahet teha olukordadel, mis puudutavad asukohta ja olukordadel, mis puudutavad teenuste ajutist osutamist.

Nõuded, mis tuleb täita, et tegeleda ehitusega, nagu need on sätestatud Portugali õiguses, on asukohanõuded. Portugali õigus ei tee vahet asukohal ja teenuste ajutisel osutamisel.

Portugali õigusest tulenevaid teenuste osutamise vabaduse ja asutamisõiguse piiranguid ei saa õigustada avaliku korraga.

Kuigi tarbijate kaitse võib õigustada teatud piiranguid teenuste osutamise põhivabadusele ja asutamisõigusele, on kõnealused piirangud ebaproportsionaalsed.

Nõue omada asukohta selleks, et teenuseid osutada ja nõue omada tegevuslitsentsi, mille eesmärk on kontrollida, kas asukohanõue on täidetud, ei ole teenuste osutamise vabadusega proportsionaalsed meetmed.

Täpsemalt ei ole mõistlik nõuda, et kindlustuspoliisi kiidaks heaks sihtkohariik.

Asjaolu, et Portugali õigus kehtestab nõude omada positiivset omakapitali, ei ole seotud maksevõimet puudutavate põhjustega.

On ebaproportsionaalne allutada teenuseosutaja üldisele distsiplinaarkontrollile, mida teostatakse Portugalis asuvate kinnisvaramaaklerite ja kinnisvara vahendusäriühingute suhtes.